Protea-kolwer Hamza voer Cobras aan | Netwerk24
Deur Altus Momberg 22 September 2020 17:40
Zubair Hamza, Dinsdag by die Nuweland-krieketstadion. Hy is die Cobras se kaptein vir die komende seisoen. Foto: Gallo Images
Hamza (25) neem die leisels by Dane Piedt, wat die streekspan aan die einde van verlede seisoen verlaat het om sy loopbaan in die VSA voort te sit.
Die plaaslike seisoen begin op 2 November wanneer die Cobras die Titans in 'n vierdagwedstryd op SuperSportpark in Centurion die stryd aansê. Die begin van die seisoen is met twee maande uitgestel weens die Covid-19-pandemie.
Die Cobras se breier, Ashwell Prince, het gesê hy sien uit daarna om saam met Hamza te werk.
"Hy het reeds die taak verlede seisoen op 'n deeltydse grondslag vervul en ofskoon hy 'n kolwer van wêreldgehalte is, het hy ook bewese leierseienskappe," het Prince in 'n verklaring gesê.
"Hy lei van voor as kolwer, maar hy dink oor die spel en is 'n ware student van die sport. Hy gaan 'n opwindende groep jong spelers lei en sal goeie ondersteuning van die res van die groep ontvang."
Hamza het die Cobras-bestuur vir die geleentheid bedank.
"Dit is regtig 'n eer en 'n voorreg. Ek is baie opgewonde oor die talent in ons groep," sê Hamza.
"Ek het my eie leierskapstyl, maar daar is 'n hele klomp sterk leiers in die groep. Ek sal beslis op hulle steun en staatmaak vir advies deur die hele seisoen," sê hy.
Wat die kolwers in die Cobras se geledere betref, gaan Hamza, die Malan-broers, Pieter en Janneman, en die paaltjiewagter-kolwer Kyle Verreynne die ruggraat vorm. Laasgenoemde het goed vertoon in die kanse wat hulle die afgelope seisoen in die Protea-span gekry het.
Die belowende jong kolwer Tony de Zorzi het Centurion ook vir die Kaap verruil.
Die veelsydige draaier George Linde sal op sy sukses van die laaste paar jaar wil voortbou en sal straks die boulaanval lei.